ZAPISNIK
8. sjednice VMO Borongaj Lugovi, održane 20. siječnja 2022. s početkom u 20:00 u prostorijama MS Borongaj Lugovi

Nazočni:
1. Ivana Perković
2. [bookmark: _GoBack]Bruno Rižmarić
3. Petar Miočević
4. Ivica Milković
Odsutna: Katarina Horvat Zrilić

Zapisnik 7. sjednice VMO Borongaj Lugovi prihvaćen je jednoglasno bez rasprave.
Predsjednica VMO predlaže dnevni red 8. sjednice VMO Borongaj Lugovi. Prijedlog je prihvaćen jednoglasno bez rasprave. Prihvaćen je sljedeći 
	D N E V N I   R E D
1. Aktualna komunalna problematika
2. Informacija i izvješće sa sastanka održanog 22. 12. 2021. u vezi područja Kampus
3. Izvješća, pitanja i prijedlozi


Ad. 1) Aktualna komunalna problematika

Predsjednica VMO zaprimila je pritužbu građana vezano za klijente u.o. Bingo na križanju ulice Vukomerec i Čavićeve ulice. Navedeno je kako se gosti dotičnog u.o. parkiraju na zelenoj površini preko puta u.o., te je zatražena akcija po navedenom. Predsjednica VMO predlaže da se na toj lokaciji postave niski stupići s ciljem sprječavanja parkiranja na zelenu površinu.
Otvara raspravu.
U raspravi sudjeluju svi nazočni i podržavaju prijedlog predsjednice.
Predsjednica daje prijedlog na glasovanje i nakon provedenog glasovanja utvrđuje se da Vijeće jednoglasno donosi 

Z a k l j u č a k
o postavi zaštitnih stupića

Vijeće Mjesnog odbora Borongaj Lugovi predlaže Vijeću Gradske četvrti Peščenica-Žitnjak da od nadležnog gradskog tijela zatraži:

· postavu niskih stupića na lokaciji na raskrižju  Ulice Vukomerec i Čavićeve ulice – nasuprot Ugostiteljskog objekta „Bingo“ radi onemogućavanja nepropisnog parkiranja na zelenoj površini;
· o poduzetom izvijesti ovo Vijeće.



Ad. 2) Informacija i izvješće sa sastanka održanog 22. 12. 2021. u vezi područja
           Kampus

Predsjednica VMO izvještava članove o sastanku održanom s posebnim savjetnikom rektora za prostorno planiranje u području arhitekture i urbanizma, red. prof. mr. sc. Borisom Koružnjakom. 
Predsjednica VMO navodi kako je trenutno u planu uređenje glavnog trga na Kampusu te kako postoje ideje i za uređenje i prenamjenu hangara na zapadnoj strani Kampusa koji trenutačno nisu u funkciji. Novi projekt za razvoj područja Kampusa je u planu, s obzirom na činjenicu da je prethodni projekt bio preambiciozan i preskup.
Dogovoreno je da bi se na parceli koja se nalazi između menze i sportskih objekata NK „Devetka“ prenamijenili u sportsko-rekreativnu zonu koja bi bila dostupna i studentima i građanima, ali za to bi bilo potrebno sufinanciranje od strane VMO. Naglašeno je kako Hrvatski studiji provode svoj vlastiti projekt te treba provjeriti ukoliko su oni imali određenih ideja s tim prostorom. Hrvatski studiji također traže da se izda nova prostorna dozvola za novu zgradu Državnog hidrometeorološkog zavoda kojim bi ona bila pomaknuta za 150 metara jer bi gradnja po trenutnoj dozvoli zahtijevala rušenje tri funkcionalne zgrade u upotrebi Hrvatskih studija i Pravnog fakulteta.
U razgovorima s prof. Koružnjakom naglašeno je da korištenje EU fondova nije opcija, s obzirom na činjenicu da je problem Kampusa gorući, dok bi rješavanje papirologije i dobivanje EU sredstava trajalo godinama. Premda određenih pomaka ima, nesumnjivo je kako će pregovori između VMO Borongaj Lugovi i Sveučilišta u Zagrebu morati biti nastavljeni i nakon izbora nove uprave Sveučilišta u 9. mjesecu.
Predsjednica VMO naglašava kako je bilo razgovora i o otvaranju skate i bike parka na prostorima Kampusa, što bi uvelike obogatilo sportsku ponudu Kampusa i VMO. Predsjednica VMO također obavještava prisutne članove da je dobila dopis Hrvatskog flying disc saveza koji su zainteresirani za otvaranje terena u sklopu područja Kampus. Rečeno im je kako se za takvo nešto moraju obratiti Sveučilištu kao vlasniku zemljišta, ali da je VMO spreman dati podršku jer ne zahtjeva velika ulaganja, a doprinijelo bi održavanju zemljišta. Predsjednica VMO navodi kako će se sa predstavnicima Hrvatskog flying disc saveza održati šetnja po Kampusu u nedjelju 23. 01. 2022. s ciljem utvrđivanja njihovih želja i potreba.

Ad 3) Izvješća, pitanja i prijedlozi

Predsjednica VMO obavještava prisutne članove da je nedugo nakon 7. sjednice VMO dobila obavijest od Gradskog ured za prostorno uređenje, izgradnju Grada, graditeljstvo, komunalne poslove i promet da trenutno nisu u mogućnosti izvršiti uklanjanje stare autobusne stanice na ulici Vukomerec kod k.b. 19. Prisutni članovi VMO su suglasni u stavu da je takav rasplet događaja neprihvatljiv te da stara stanica mora biti uklonjena.
Predsjednica VMO obavještava prisutne članove da je poslan nalog za uklanjanje glomaznog otpada u Šušnjevičkoj ulici premda trenutno nije poznato kada bi to trebalo biti realizirano.
Predsjednica VMO je podsjetila prisutne članove da u veljači ili travnju mjesecu treba ponovo pozvati djelatnike gradske tvrtke Zrinjevac kako bi se utvrdilo kako se mogu ukloniti problematični jablani iz Kanfanarske ulice uz čim manje remećenja stanovnika ulice.
Predsjednica VMO naglašava kako je na idućoj sjednici VMO Borongaj Lugovi potrebno donijeti plan malih komunalnih akcija za tekuću godinu te poziva prisutne članove da svojim prijedlozima daju svoj obol navedenom planu.

Ovime je iscrpljen dnevni red, te je 8. sjednica VMO Borongaj Lugovi zaključena u 20:40 sati. 



Zapisničar:						Predsjednica VMO Borongaj Lugovi:
Petar Miočević						      Ivana Perković



KLASA: 024-08/22-003/80
URBROJ: 251-13-11-11-22-2
Zagreb, 20. siječnja 2022.

